Dragi sugrađani,

Dozvolite mi da na početku pozdravim sve naše goste, drage prijatelje sa svih razina javne vlasti, od saborskih zastupnika i čelnika ministarstava, preko čelnika županija do mojih kolega načelnika i gradonačelnika te zamjenika. Pozdravljam predstavnike crkvenih vlasti, zatim prisutne čelnike drugih javnih institucija, posebno Tajništva za otoke Europske unije, predstavnike gospodarskog i civilnog sektora.

Poseban pozdrav upućujem ovogodišnjim laureatima, dobitnicima priznanja Grada Cresa, te svim prisutnim dosadašnjim dobitnicima.

Dragi prijatelji,

Sretan sam što je 2. 1. iz raznih krajeva Hrvatske na Cres došao ovoliki broj gostiju. Do sad najveći broj u povijesti Grada Cresa. To je priznanje svima vama, dragi sugrađani.

Iako smo po broju stanovnika jedan od najmanjih gradova u Hrvatskoj postali smo prepoznatljivi širom Hrvatske. Razvijamo suradnju, razvijamo prijateljstva, hvatamo se u koštac i s naizgled nemogućim misijama. Ali za Grad Cres nema nemogućih misija! Znanje i upornost na kraju se isplate.

Zato upućujem jedno veliko hvala i bravo za sve djelatnike gradske uprave, gradskih ustanova, trgovačkih društava i udruga kojima je Grad Cres osnivač i suosnivač te svih ostalih javnih službi koje djeluju na našem području. Čestitam!

Za nama je godina dana rada u kojem su projekti i održivi razvoj otoka Cresa bili najvažniji većini političara u gradskom vijeću. Sportskim rječnikom rečeno, bez obzira što smo različitih političkih opcija i svjetonazora, obukli smo dres reprezentacije Cresa i krenuli u utakmicu za budućnost.

Danas je prilika da spomenemo neke od uspjeha.

Prošlo je tri godine od energetske obnove dječjeg vrtića. Tad smo pripremili dokumentaciju i za dogradnju vrtića. Bili uporni i uspjeli. Prije deset dana potpisali smo ugovor o sufinanciranju dogradnje vrtića sredstvima EU u 80% iznosu iz mjere 7.4.1 EU Fonda za ruralni razvoj. No nije to jedini projekt koji financiramo iz EU fonda za ruralni razvoj.

Iz mjere 7.1. u 100% iznosu financirali smo izradu Strategije razvoja Grada Cresa.

Iz mjere 7.2.1 u 100% iznosu, skoro 6,8 milijuna kuna ulaže se u izgradnju kompletno nove kanalizacije u Orlecu.

Iz mjere 7.2.2 u 100% iznosu, 1,5 milijuna kuna ulaže se u novu cestu na Melinu, točnije predjelu sv. Andrej.

Dopustite mi da još jednom istaknem vrtić, koji slavi 30 godina djelovanja u ovoj zgradi i koji ima standard kakav mnogi mogu poželjeti. Na samo stotinjak djece u jaslicama i vrtiću stručno i logistički maksimalno smo ekipirani. A od stručnog kadra uz brojne tete i psihologicu već godinu dana imamo i logopedicu. Mnogi veći gradovi muku muče s pronalaskom logopeda, no creska djeca tih problema više nemaju. Vrata vrtića otvorena su za svu djecu, uključujući i onu s posebnim potrebama. Djeci sa sela sufinanciramo putne troškove. Koliko ulažemo u redovne aktivnosti vrtića govori podatak da smo drugi u Hrvatskoj po svoti koju grad izdvaja za svako pojedinačno dijete u vrtiću.

Grad Cres sufinancira nadstandardne programe i u Osnovnoj školi, koja je županijska ustanova. Prošle smo godine krenuli sa jednom skupinom produženog boravka a ove godine financiramo već dvije. Roditelji djeci plaćaju samo tople obroke. Upravo je ova škola jedan od primjera dobre suradnje Primorsko-goranske županije i Cresa. Kao što vidite, pri završetku je energetska obnova škole vrijedna preko 6,8 milijuna kuna koja se financira europskim sredstvima, sredstvima ministarstva, PGŽ i manjim dijelom Grada Cresa. Zahvaljujući sposobnosti rukovodstva škole i PGŽ ova je škola pravo malo tehnološko čudo. Već je nekoliko godina potpuno je opremljena sa pametnim pločama, uveli su e-dnevnik bez pomoći nacionalnog sustava. Na krovu proizvode električnu energiju sa solarnom elektranom. U robotiku su se uključili kao jedna od prvih 20 škola u Hrvatskoj, a prije desetak dana primili su zajedno sa JK Reful nacionalno priznanje BeCROactive za vannastavni program Jedrenje. Jedina su škola u Hrvatskoj koja ima slobodnu aktivnost Jedrenje koju provode sa našim Jedriličarskim klubom Reful. Inače, creska osnovna škola već tri godine za redom bilježi povećanje broja djece.

Nakon osnovne škole većina djece ostaju ovdje u creskoj gimnaziji, odjeljenju lošinjske srednje škole koju također financijski pratimo u nadstandardnim projektima. A svim srednjoškolcima koji se školuju van otoka i svim studentima koji to žele stipendiramo i sufinanciramo putne troškove. Trenutno stipendiramo ukupno 97 učenika i studenata.

S obzirom da smo otok relativno izoliran i udaljen od većih središta posebno vodimo brigu o kvaliteti života na otoku. Koliku brigu vodimo o djeci govori činjenica da smo zadovoljili zahtjevne kriterije te postali Grad prijatelj djece.

O našoj brizi o kvaliteti života govori i priznanje da je Cres jedan od top 5 malih gradova u Hrvatskoj u toj kategoriji. Brinemo i o civilnom društvu, udrugama koje upotpunjuju i obogaćuju slobodno vrijeme djece, mladih i pa i onih nešto starijih sugrađana. Sufinanciramo programe niza udruga, od sporta do kulture, ekologije i drugih društvenih djelatnosti. Konačno smo adekvatno riješili prostor za rad naše najbrojnije udruge, Udruge umirovljenika. Tijekom ovog mjeseca Udruzi umirovljenika predajemo na korištenje potpuno obnovljen prizemni prostor u samom centru grada površine 75 m2. Prije deset godina kad sam postao gradonačelnik takav zahtjev izgledao mi je kao nemoguća misija, a danas je prostor uređen i spreman za useljenje.

Uređujemo, obnavljamo i dopunjujemo dječja igrališta i ostale sportske terene.

I kroz institucionalno djelovanje na društvenom planu jedan smo od rijetkih malih gradova u Hrvatskoj koji se mogu pohvaliti da imaju gradsku knjižnicu koja je opremljena zavidnim fondom knjiga, te imamo gradski muzej koji djeluje više od stotinu godina. O kvaliteti programa, izložbi koje priprema naš muzej, govore brojna gostovanja i činjenica da svake godine sve više sredstava dobiva sa nacionalne i županijske razine. Ujedno, zajedno s Franjevačkim samostanom, Turističkom zajednicom i Gradom, Creski se muzej priprema za kandidiranje druge faze zajedničkog projekta FOR Cres na EU natječaj kulturna baština u turizmu. Na prvom natječaju za dokumentaciju bili smo uspješni.

Kad smo kod kulture i obrazovanja, privodi se kraju najveći projekt Ministarstva kulture financiran EU sredstvima. Palača Moise je primjer kako se strpljenje i upornost isplati. Da je prije više od deset godina kad su krenule pripreme projekta provedena anketa rijetki bi rekli da vjeruju kako će oko 4 milijuna eura Europa dati za obnovu najveće i najderutnije zgrade u centru Cresa. No danas je pred nama prekrasna zgrada spremna da primi programe Sveučilišta u Rijeci koje ju je dobilo 30 godina na korištenje.

Naša je odrednica biti „Pametan otok“. To znači održivi razvoj, razvoj uz korištenje najsuvremenijih tehnologija i očuvanje eko sustava. Mnogi su projekti pokrenuti po tom pitanju, zahvaljujući znanju i sposobnosti Komunalnih usluga. S ponosom ističem da smo prvi veliki Hrvatski otok na kojem komunalci ne deponiraju ni kilogram prikupljenog mješovitog otpada već se odvaja u primarnoj selekciji i odvozi u Županijski centar za gospodarenje otpadom. Zajedno sa susjedima, Gradom Malim Lošinjem uveli smo možda jedan od najskupljih sustava za odvojeno prikupljanje otpada. Ali odgovorno tvrdim jedan je od najkvalitetnijih sustava koji je riješio problem prikupljanja u skučenim starim jezgrama, velikim stambenim zgradama a ponajviše problem vikend stanovnika koji kad prikupljate jednom tjedno od vrata do vrata nemaju gdje ostaviti otpad.

Prije mjesec dana iz Ministarstva zaštite okoliša i energetike te Fonda za zaštitu okoliša odobrena su nam sredstva i potpisan je Ugovor za izgradnju reciklažnog dvorišta, a kandidirali smo se i za sredstva za sanaciju starog odlagališta, onog velikog brda na Pržićima. Sve su to višemilijunski projekti za kvalitetniji život na otoku u budućnosti. Važno je naglasiti da smo, već sad, u samo par godina smanjili količinu miješanog otpada na području Grada Cresa za 50 % što je zakonski cilj određen za 2020. godinu.

U vodoopskrbi i odvodnji u pripremi je niz projekata za poboljšanje kvalitete života. Najveći je Uređenje otpadnih voda u aglomeracijama Cres, Martinšćica, Nerezine, Mali i Veli lošinj. Zahvaljujući znanju i upornosti Vodoopskrbe i odvodnje Cres Lošinj uspješno je pripremljena dokumentacija, te očekujemo skoro odobrenje sredstva za izgradnju. Ono najbitnije je da će se u Cresu kroz taj projekt izgraditi kvalitetniji pročistač a u Miholašćici kanalizacija sa spojem na sustav Martinšćica.

Već sam prije istaknuo, u Orlecu gradimo kanalizaciju EU sredstvima, a za Porozinu i Beli izradili smo kompletnu dokumentaciju za izgradnju vodovoda i kanalizacije. U fazama se gradi vodovod do centra za gospodarenje otpadom Pržići odakle će voda ići prema Mergu, Vodicama i Predošćici. Upravo su u tijeku i radovi na ukopavanju vodovoda do Pernata u dužini od 2,6 km.

Grad Cres ulaže napore u očuvanju okoliša kroz energetiku. Prije tri godine energetski smo obnovili zgradu vrtića, a trenutno je u tijeku projekt zamjene svih 1225 lampi javne rasvjete sa štedljivijim led lampama čime ćemo s jedne strane postići velike uštede u potrošnji struje, a s druge pridonijeti očuvanju prirode manjom potrebom za energijom.

Također, ove će godine HEP kod Orleca počet izgradnju najveće solarne elektrane u Hrvatskoj kapaciteta 6,5 MW. Kompletnu dokumentaciju do lokacijske dozvole izradio je Županijski zavod za prostorno uređenje te je ustupio HEPu bez naknade, a Creski franjevci konventualci osigurali su zemljište za taj projekt.

Da su Cres i Lošinj spremni za važan iskorak u energetskoj tranziciji prepoznalo je i tajništvo za otoke EU iz Brisela čija je predstavnica danas sa nama. Trenutno smo jedan od tri odabrana Europska otočja za sudjelovanju u projektu Čista energija za EU otoke. To nije uspjeh pojedinaca, to je uspjeh svih nas zajedno, i civilnog, gospodarskog i javnog sektora jer smo dokazali spremnost za zajednički rad na energetskoj tranziciji Lošinja i Cresa.

Još smo jedno priznanje dobili ove godine. Ispunili smo zahtjevne kriterije i dobili Business friendly certifikat, odnosno certifikat da smo jedinica lokalne samouprave s povoljnim poslovnim okruženjem. Nadalje, u posljednjih 6-7 godina jedan smo od 33 hrvatska grada koje bilježe pozitivan migracijski trend. To su pojedinci ili mlade obitelji koji su na Cresu pronašli posao. I to ne samo iz Hrvatske.

Za daljnji razvoj kontinuirano stvaramo uvjete. Jedan od najvećih preduvjeta razvoja je kvalitetna prostorno-planska dokumentacija. Novi prostorni plan donijeli smo pred dvadeset dana. Pokrenuli smo izmjene UPU naselja Cres i naselja Orlec kako bi ispravili nedostatke. Nakon što je donesen prostorni plan ove godine krećemo u sveobuhvatnu izmjenu UPU-a naselja Cres. Protekle smo godine pokrenuli izradu registra nekretnina kako bi učinkovitije stavljali u funkciju gradske resurse. I obnovu zemljišne knjige naselja Cres koja je zapela posljednje dvije godine pokrenuli smo zahvaljujući razumijevanju Ministarstva pravosuđa i Državne geodetske uprave.

Kvalitetna prometna infrastruktura također je bitan razvojni faktor. Drugi tjedan Hrvatske ceste započinju radove na D100 na Porozini. Gradi se treća traka. Rekonstrukcija tog dijela je krenula zahvaljujući razumijevanju ministra prometa Butkovića i čelništva HC. Ove godine PGŽ, odnosno Županijska uprava za ceste kreće u rekonstrukciju druge polovice ceste za Orlec. A Grad je protekle godine ulagao u nerazvrstane ceste i ulice od koji treba istaknuti područje između Creskog muzeja i Palače Moise. Skup i vrijedan projekt rekonstrukcije svih podzemnih kanalizacija i instalacija te postavljanje novog kamenog partera financirali su Grad Cres, Vodoopskrba i odvodnja te HEP, uz sufinanciranje Ministarstva regionalnog razvoja, Primorsko goranske županije, te Hrvatskih voda. Također, nastavljeno je uređenje ceste Beli-Podbeli gdje se ulažući iz godine u godinu stvaraju uvjeti za puno sigurniju vožnju. Jedna nova cesta na Sv Andreju je u izgradnji EU sredstvima a glavna cesta, spoj Melina i županijske ceste je u planu ove godine. Također i uređenje ceste za Pernat kao i nekih manjih prometnica širom otoka te dio parkirališta u Martinšćici.

Pojedinačno najvrijedniji EU projekt na Cresu koji se financira 85% EU sredstvima i 15% sredstvima Ministarstva mora, prometa i infrastrukture uspješno je pripremila Županijska lučka uprava Cres. To je izgradnja Zapadne luke Cres vrijedna 5 milijuna eura. Na lukobranu dugom skoro 200 metara dobiva se mogućnost pristajanja većih brodova a ujedno dobiva i nova luka.

Poljoprivreda je jedna od važnijih gospodarskih grana sa velikim potencijalom koju Grad Cres potiče kroz program malih potpora u poljoprivredi. Protekle je godine dodijelio 84 tisuće kuna malih potpora što je najviše do sad. Niz je drugih aktivnosti u toj grani. U suradnji sa Hrvatskom poljoprivredno-šumarskom savjetodavnom službom nakon dugih niza godina vratili njihov ured u Cres gdje ureduju jednom tjedno. Financiramo i aktivnosti Udruge Ulika, a u cilju promocije europske oznake izvornosti Ekstradjevičanskog masilnovog ulja Cres u suradnji sa Gradom Vodnjanom na najpoznatijem Hrvatskom festivalu Mladog maslinovog prezentirali smo creske maslinare čije ulje nosi oznaku izvornosti.

Svjesni činjenice da je turizam naša važna gospodarska grana koja povezuje oba otoka prvi puta u povijesti turističke zajednice Cresa i Malog Lošinja krenule su u izradu zajedničke strategije razvoja turizma Cresko-lošinjskog otočja. O rastu turizma svjedoči i rekordnih 900.000 noćenja!

Da nisam pogriješio kad sam predlagao kadrovsko jačanje naše cresko-lošinjske Otočne razvojne agencije govore rezultati. Tim OTRE na čelu sa dr. Ugom Toićem uspješno je za Grad Cres pripremio projekt obnove mreže povijesnih puteva vrijedan 3 milijuna kuna kao dio velikog projekta sa talijanskim i hrvatskim partnerima. Također, za Grad Cres uspješno su odradili prijavu na natječaj za projekt WiFi for EU. A pripremaju ili sudjeluju kao partneri i u nizu drugih projekata.

Grad Cres aktivan je član LAG-a Kvarnerski otoci koji okuplja gradove i općine, gospodarstvo i civilni sektor Krka, Lošinja i Cresa, a čiji je fokus je na ruralnom razvoju. Aktivni smo i u LAGUR-u Vela vrata čija je aktivnost usmjerena na sufinanciranje razvoja ribarstva i marikulture. Kao gradonačelnik Cresa predsjednik sam LAGUR-a, sjedište je u Cresu a članovi su gradovi i općine Mali Lošinj, Cres, Opatija, Lovran i Mošćenička Draga te gospodarstvo i udruge s tog područja. Sva su ta udruženja u Europi osmišljena da potenciraju suradnju kao preduvjet uspješnog napretka.

Naš je rad prepoznat na mnogim razinama i ja sam osobno kao gradonačelnik izabran u mnoga tijela u kojima aktivno sudjelujem, braneći interese naših građana. Član sam Predsjedništva Udruge gradova u drugom mandatu, a Užeg predsjedništva u prvom. Ministarstvo regionalnog razvoja i europskih fondova imenovalo me u radnu skupinu za izradu novog Zakona o otocima. Na čelu tima bila je čelnica Uprave za otoke, pomoćnica ministrice Tajana Huzjak. Kao sudionik u izradi zakona mogu reći da su prihvaćene brojne primjedbe sa otoka, što je hvalevrijedan primjer dobre suradnje Uprave za otoke i onih zbog kojih postoji, otočana. Jedini dio kojim nisam zadovoljan je nedovoljno direktno reguliranje uklanjanja divljači sa otoka. No, to ne znači da stajemo i samo kritiziramo, jer najlakše je kritizirati, već i dalje tražimo rješenja, samo najuporniji dolaze do cilja. Također, imenovan sam u Pododbor za praćenje Sporazuma o partnerstvu između Republike Hrvatske i Europske komisije za korištenje EU strukturnih i investicijskih fondova. Vlada RH imenovala me u Inovacijsko vijeće industrija RH, a Županija u Partnersko vijeće PGŽ za praćenje provedbe županijske strategije razvoja. Ja osobno, moj zamjenik i drugi predstavnici Cresa sudjelujemo u radu raznih drugih radnih skupina i podskupina. Svi projekti i mnoge druge aktivnosti koje nisu stale u ovaj poduži govor rezultat su naše politike suradnje i zajedništva.

I na kraju, još jednom hvala svima što ste došli, a posebno mojim dragim prijateljima gostima.

Čestitam dobitnicima ovogodišnjih priznanja! Hvala vam što ste svojim radom pridonijeli boljitku Cresa i neka ova priznanja budu poticaj da nastavite svoj uspješan put. Vi ste primjer da svaki pojedinac može trudom, talentom i ljubavlju promijeniti svoju okolinu na bolje.

Svim Izidorima i Izidorama želim sretan imendan, svima vama sretan Dan grada Cresa i blagdan našeg zaštitnika sv. Izidora i puno uspjeha u novoj godini!